Gesin se hond dood ná polisie glo losbrand | Maroela Media
Skyler, 'n Rottweiler-kruising, is Dinsdagaand dood nadat sy glo vroeër deur 'n polisielid geskiet is.
"Ek voel om te huil."
Só het Ashley Adams Woensdag gesê nadat lede van die polisie se teenbende-eenheid na bewering sy hond, Skyler, Sondag tydens 'n klopjag in Bonteheuwel in Kaapstad geskiet het.
Maroela Media het vroeër berig die Rottweiler-kruising was vasgemaak toe polisielede, ná 'n vermeende bendeverwante skietery vroeër die dag in die omgewing, huise daar deursoek het.
Adams het gesê die polisielede het gevra om die perseel binne te kom en een beampte het selfs gevra of die honde vasgemaak is.
Met die uitstapslag het een van die polisiebeamptes volgens Adams vir Skyler verskeie kere geskiet.
Die hond is in 'n bedenklike toestand na 'n dierekliniek in die omgewing geneem, maar is Dinsdagaand dood, het Adams gesê.
"Dis 'n hond, man, nie 'n gangster nie," het Adams ontsteld gesê nadat hy vroeër vanoggend oor die dier se dood ingelig is.
"Hulle kan nie 'n mens se hond net so skiet nie. Ek is hartseer en moedeloos."
Die polisie het by navraag gesê die hond het hulle aangeval toe hulle die perseel binnegegaan het. "Die klaer word aangeraai om die polisie van 'n verklaring te voorsien."
Adams ontken ten sterkste dat sy honde enigiemand wou aanval en sê al drie die gesin se honde was vasgemaak tydens die deursoeking en het geen gevaar vir die polisie ingehou nie. Hy sê hy het ook verneem dat 'n ander inwoner van die buurt voor sy hond gaan staan het om die dier te beskerm nadat die polisie dieselfde dag glo gedreig het om ook dié hond te skiet.
Adams sê hy oorweeg dit nou om hom na die polisie se onafhanklike polisieondersoekdirektoraat (Opod) te wend om die voorval te ondersoek.
My hart bloeie vir die hond en sy eienaar. As ek nog iets sê beland ek in die tronk.
my goeie hemel – dai man sou nie van my erf afgestap het nie hy sou afgedra moes word as dit my hond was nie …. jammer dat die mensdom jou in die steek gelaat het pragtige woef baba – fly free little angel :-(
Vreeslik jammer maar ek dink dit is dalk beter vir skylertjie. Ek glo nie sy het veel van 'n lewe gehad so aan 'n ketting nie. Ek hoop dit lafaard wat haar geskiet het kry die straf wat hy verdien.
Dis so hartseer. Weereens net bewys dat die polisie dink hulle kan doen wat hulle wil. Tyd dat hulle vasgevat word.